2019 Mazda 3: Pragtig en gesofistikeerd - ProAgri
2019 Mazda 3: Pragtig en gesofistikeerd
by Specialist Writer 31st July 2019, 2:20 pm 180 Views Comments Off on 2019 Mazda 3: Pragtig en gesofistikeerd
Die Mazda 3 het sedert sy bekendstelling in 2003 wêreldwyd reeds meer as ses miljoen eenhede verkoop en is 'n topverkoper in die Mazda stal. Met 'n geskiedenis wat so vêr terugstrek as 1963, met die Mazda Familia motor wat later tot die gewilde klein 323 modelreeks gelei het, het Mazda motors 'n reputasie gebou as taai en betroubare wiele wat lig op brandstof en goedkoop was om te onderhou.
Die uwe het darem selfs in die vroeë tagtigs baie sorgvrye kilometers met my 1500cc 323 afgelê, of soos dit spottenderwys in die volksmond bekendgestaan het, as 'n "tree-to-tree"-Tarzan-karretjie.
Terwyl die klein Mazda gewild was, moes dit in Suid-Afrika altyd aan die agterste speen suig as dit gemeet was teen die Golf's, Ford's en Toyota tydgenote se verkope.
Ongelukkig het die situasie vandag steeds nie verander nie en met hedendaagse kopers wat al meer na ekonomiese kompakte aktiwiteitsvoertuie smag, gaan die verkoopsyfers na sedanmotors steeds afwaarts neig. Mazda kom egter met 'n vars benadering vir die nuwe model waar treffende stilering en uitstekende afwerking kopers moet teruglok. Die sewende-geslag "Drie" is 'n uitstekende voorbeeld en 'n prysenswaardige poging om die model te laat voortbou op die legendariese betroubaarheid van vorige generasies.
Die nuwe 3 gebruik steeds Mazda se Sky-Active tegnologie vir die enjins asook "Skyactiv-Vehicle Architecture" vir 'n innoverende onderstel en bakstruktuurontwerp. Ook is daar weer twee weergawes met die luikrug en sedan weergawes wat apart van mekaar ontwerp en stilleer is. Die gevolg is duidelike onderskeid en 'n eie identiteit vir elkeen. Waar die luikrug veral die oog tref met sportiewe lyne, is die nuwe sedan met 'n meer stylvolle voorkoms beklee.
Die sedan is met 75 mm gerek en hurk 10 mm laer op die pad, terwyl die luikrug met 5 mm in lengte gekrimp het en 15 mm laer as die uitgaande model is. Beide se wielbasis is egter 25 mm langer wat vir 'n groter binneruim en meer sublieme rit sorg.
Standaard toerustingvlakke is hoog in die nuwe modelle en sluit in ondermeer sleutellose toegang en aan/afskakel, klimaatbeheer, satelietnavigasie, spoedbeheer asook USB en 12V kragkoppelings. Al die modelle bied ook 'n stelsel waar inligting op die venster voor die bestuurder geprojekteer word (Heads-Up Display).
Beide die sedan en luikrugmodelle is beskikbaar met Mazda se Skyactiv-G 1,5 liter of 2,0 liter petrolenjins. Terwyl die 1,5 liter enjins aandrywing verskaf vir die intreevlak "Active" asook die luukser "Dynamic" en "Individual" afwerkingsvlak modelle, kom slegs die topmodel "Astina" toegerus met die 2.0 liter enjin. Die 1,5 liter viersilinder normaal ge-aspireerde petrolenjin lewer 88 kW se piekverrigting met 'n maksimum wringkrag van 153 Nm. Amptelike brandstofverbruik word aangegee as 6,0 liter per 100 km. Die 1998cc viersilinder petrol enjin in die Astina modelle bied ook nie turbokrag nie en lewer 121 kW en 213 Nm se pieksyfers met 'n amptelike brandstofverbruiksyfer wat as 6,3 liter per 100 km aangegee word.
Die nuwe Mazda 3 is in die dun lug van die Gauteng se Hoëveld bekendgestel en het veral die 1.5 liter enjin se gebrek aan turbokrag soos by van sy mededingers, duidelik blootgelê.
Ek is seker die ervaring sou aan die kus veel meer aangenaam wees, maar verbysteek teen 'n effe opdraend, veral in die swaarder sedanmodel, moet goed beplan word. Hantering, paddinamika en balans is uitstekend met uiters lae vlakke van wind- en padgeraas by beide die sedan en luikrug wat uiteraard beïndruk het.
Die 2.0 liter Astina is egter 'n heerlike motor om te bestuur met 'n onderstel en veerstelsel wat myns insiens nuwe standaarde stel in hierdie segment en 'n kajuit wat uitstekend geïsoleer is van vibrasies en enjingeraas, danksy Mazda se "G-Vectoring Control Plus" tegnologie by die nuwe onderstel. Myns insiens bied die sedan 'n selfs meer gesofistikeerde rit as die luikrug, maar die sexy voorkoms van laasgenoemde het my hart gewen. Die handratkas is 'n juweel en die uitstekende ritgehalte en goeie dinamika van die 1,5 liter waarmee ons ook gery het, vergoed byna vir die gebrek aan oemf. Ek vermoed egter dat die 1,5 liter veel beter by die kus gaan doen.
Die ander negatiewe aspek mag dalk die nuweling se prys wees. Met 'n veel duurder pryskaartjie as die uitgaande model, bied die nuwe Mazda 3 egter luukser afwerking, hoër vlakke van standaard toerusting, beter ritgehalte en paddinamika en is in geheel 'n veel meer gesofistikeerde voertuig. Boonop seker die mooiste Mazda ooit!
Ingesluit by die aankoop van elke nuwe Mazda 3 is 'n standaard 3 jaar onbeperkte kilometer diensplan, 'n 3 jaar fabriekswaarborg, 'n 3 jaar padbystanddiens asook 'n 5 jaar roeswaarborg.